Bahasa Ido

Komuniti penutur Ido

Kebanyakan penutur Ido mengetahui kewujudan bahasa Ido hanya selepas mengetahui kewujudan bahasa Esperanto, dan oleh itu, peratus bilangan penutur bahasa Ido yang memahami bahasa Esperanto adalah jauh lebih tinggi berbanding yang sebaliknya. Bilangan penutur bahasa Ido terbanyak di dapati di negara Jerman, Perancis, dan Sepanyol.
Sebagaimana dengan semua bahasa buatan, menganggar bilangan penutur bahasa Ido adalah suatu tugas yang amat susah. Tambahan pula, seseorang juga perlu membezakan antara bilangan penutur bahasa Ido dengan penyokong bahasa Ido. Bahasa Ido hampir serupa dengan bahasa Esperanto, dan banyak penutur Esperanto telah mempelajari bahasa Ido hanya kerana ingin tahu tetapi tidak menggunakannya, dan lebih suka menyokong gerakan Esperanto yang lebih terkenal. Dalam sebuah papan buletin bahasa Esperanto tertulis petikan yang merumuskan keadaan ini dengan tepat:
Mi provis Idon antaŭ Esperanto, kaj alvenis konklude: la diferoj estas efike trivialaj, komparite al pli gravaj koncernaĵoj (kiujn mi ne detalos ĉi tie). Pro tio mi elektis subteni Esperanton, kaj ne subteni Idon, kvankam eble mi lernos Idon por hobio. Tamen via id-vortoj estas bone komprenebla al mi, kaj mi uzus Idon, se ne ekzistis tre pli subtenita lingvo.

Saya mencuba bahasa Ido sebelum bahasa Esperanto, dan menyimpulkan bahawa perbezaan antaranya adalah sangat kecil, berbanding dengan perkara-perkara besar yang membimbangkan (saya tidak akan memperincikannya di sini). Disebabkan itu [komuniti penutur dan jumlah bahan-bahan yang lebih besar], saya memilih untuk menyokong bahasa Esperanto dan bukannya bahasa Ido, walaupun saya akan mempelajari bahasa Ido sebagai satu hobi. Bagaimanapun, tulisan anda dalam bahasa Ido [menjawab kepada penutur bahasa Ido] dapat saya memahami, dan saya akan menggunakan bahasa Ido, jika tidak wujudnya suatu bahasa yang mempunyai lebih sokongan.
Adalah mungkin untuk seseorang mencari perbincangan tribahasa seperti jenis ini dalam Internet, iaitu bahasa Inggeris, bahasa Esperanto, dan bahasa Ido, dengan setiap penulis memahami satu sama lain dengan tiada banyak masalah.
Sebilangan penyokong bahasa Esperanto melihat perpecahan bahasa Ido sebagai satu rahmat yang ada baik tak baiknya, dan sebilangan tulisan dalam internet menunjukkan bahawa sesetengah orang berasa gembira sewaktu melihat mereka yang hanya berminat untuk mencipta suatu bahasa yang sempurna dan sentiasa memperbaiknya, meninggalkan bahasa Ido supaya mereka yang tertinggal boleh mengerjakan penggunaan dan promosi bahasa Ido. Daripada jumlah projek reformis-reformis yang berpindah daripada bahasa Ido, tidak banyak yang dapat bertahan selepas kematian penciptanya, dan sejak masa itu, bahasa Ido telah menjadi stabil — adalah selamat untuk mengatakan bahawa walaupun komuniti bahasa Ido bermula sebagai sebuah komuniti reformis bahasa pada awal-awalnya, ini bukan sifatnya lagi.<ruj>Chandler, James. Perubahan dalam Ido selepas 1922, daripada http://www.geocities.com/Forum Athens//5037/changes.html</ruj>
Satu sampel dari akhir tahun 2005 yang terdiri daripada 24 orang penutur Ido dalam Idolisto, sebuah kumpulan Yahoo!, menunjukkan bahawa 57% daripad mereka telah bermula mempelajari bahasa Ido dalam tempoh tiga tahun yang lepas, 32% dari pertengahan 1990-an hingga 2002, dan 8% sebelumnya.

Kesusasteraan dan terbitan

Ido mempunyai sebilangan terbitan yang boleh dilanggani atau dimuat turun, biasanya secara percuma. Kebanyakan daripada terbitan Ido terdiri daripada bahan-bahan mengenai pelbagai perkara, dengan beberapa halaman mengenai kedudukan gerakan dan berita mengenai perhimpunan yang akan datang.
Progreso ialah alat sebaran rasmi untuk gerakan Ido dan telah diterbitkan sejak permulaan gerakan itu pada tahun 1908. Kuriero Internaciona ialah sebuah majalah bahasa Ido yang diterbitkan di Perancis setiap beberapa bulan sekali mengenai pelbagai topik, manakala Adavane! adalah sebuah majalah yang diterbitkan oleh Persatuan Ido Sepanyol setiap dua bulan mengenai pelbagai topik, termasuk beberapa dozen halaman yang diterjemahkan daripada bahasa-bahasa lain. Tapak-tapak bahasa Ido yang lain juga boleh dijumpai dengan pelbagai cerita, dongeng, atau peribahasa, bersama-sama dengan beberapa buku kitab Bible yang diterjemahkan dalam bahasa Ido pada skala yang kecil. Tapak web, publikaji, mempunyai beberapa podcast dalam bahasa Ido, bersama-sama dengan pelbagai lagu dan bahan rakaman yang lain.
Wikipedia mempunyai edisi bahasa Ido (dikenali sebagai Wikipedio dalam bahasa Ido); sehingga bulan Januari 2006, edisi ini mempunyai melebihi 13,000 buah rencana.